জোসে মোলিনা অ্যাটলেটিকো ডি কলকাতার কোচ হচ্ছেন না, তা প্রায় আগেই ঠিক হয়ে গিয়েছিল। এখনও সরকারিভাবে অ্যাটলেটিকো কলকাতার তরফ থেকে কিছু জানানো  না হলেও, সূত্রের খবর মোলিনার চেয়ারে হয়তো বসতে চলেছেন বেঙ্গালুরু এফসি-র প্রাক্তন কোচ অ্যাশলে ওয়েস্টউড।
বেঙ্গালুরু এফসি-র হয়ে দু’বারের আইলিগ এবং ফেডারেশন কাপ জয়ী কোচ বেঙ্গালুরুর দায়িত্ব ছাড়ার পর মালয়েশিয়ান সুপার লিগে পেনাং এফসির কোচ হয়েছিলেন। তবে সেখানে সফল হতে পারেননি তিনি। বর্তমানে ‘ফ্রি’-ই ছিলেন ওয়েস্টউড।
তবে অ্যাটলেটিকোর কিছু কর্তা এখনও ওয়েস্টউডের আগমনের কথা স্বীকার না করলেও, জানিয়ে রাখছেন ওয়েস্টউডকে অন্যভাবে ব্যবহার করার পরিকল্পনা রয়েছে এটিকে-র।
কী সেই পরিকল্পনা? জানা গিয়েছে, কোচ হিসেবে সম্ভব না হলে ডিরেক্টর হিসেবেও ওয়েস্টউডকে নিয়োগ করতে পারেন কর্তারা। সেক্ষেত্রে শুধু দল নয়, মাঠের বাইরেও গুরুত্বপূর্ণ প্রভাব থাকবে ওয়েস্টউডের। অর্থাৎ মলিনাকে না পাওয়ায় ঘর গোছানোর কাজ শুরু করে দিয়েছে এটিকে। কলকাতার দলটির সঙ্গে অ্যাটলেটিকো মাদ্রিদের গাঁটছড়া আদৌ থাকছে কিনা, তার জবাব দেবে সময়। তবে ওয়েস্টউড যে আসছেন, তা দিনের আলোর মতোই পরিষ্কার। 
উল্লেখ্য, ম্যাঞ্চেস্টার ইউনাইটেডের ট্রেনার হিসেবে কেরিয়ার শুরু করেছিলেন ওয়েস্টউড। রেড ডেভিলস সংসারের প্রাক্তনী এবার সফল হবে নতুন ভূমিকায়, দেখা যাক!